ANastasius episcopus s(eruus) s(eruorum) dei. Dilectis filiis nobilibus uiris O(doni) duci Burgundie, He(nrico) comiti, A(rchimbaldo) de Borbone, Guillelmo comiti Cabillonensi, R(aimundo) fratris ducis, R(enaldo) comiti de Iouiniaco, G(aufrido) Donziaco, R(enaldo) de Rubeomonte, D(almacio) de Luziaco, A(nserico) de Monte Regali, S(aloni) uicecomiti Senonensi et filiis eius G(uarino) et B(urchardo), G uicecomiti Castri Landonis, G(uidoni) de Vergiaco, O(doni) de Tilio, Hu(goni) de Monte Sancti Iohannis salutem et apostolicam benedictionem. Ad notitiam uestram iam diu credimus peruenisse quod pro immanitate crudelitatis et barbarica tirannide quam periuri et proditores burgenses de Vizeliaco in dominum suum dilectum filium nostrum P(ontium) abbatem Vizeliacensem et in ipsum monasterium exercuerunt et adhuc non desinunt exercere, a corpore Christi, quod est ecclesia, quasi membra putrida mandato sancte recordationis EVG(enii) papae sint gladio diuini uerbi precisi. Quod ipsi pro nichilo reputantes acsi aduersus dominum se fallaci potentia existiment preualere, adhuc in sua nequitia contumaciter, non impune tamen, perdurant, putantes forsitan quod apostolice sedis patrocinium aliquando eidem ecclesie subtrahatur. Nos igitur eorum iniquitatem districte pensantes, in ira tamen nostra misericordiam continentes, manus nostras super eos ad presens non plus duximus aggrauare, nobilitati tamen uestrae per apostolica scripta mandamus quatinus predictos burgenses tanquam periuros proditores et excommunicatos in nundinis et mercatis terrarum uestrarum recipi omnino prohibeatis, immo a quibuscumque uestrorum hominum poterunt inueniri, capi et rebus suis precipiatis penitus spoliari.